Raadslede skuld R1.7 miljoen aan munisipaliteiteRaadslede van KwaZulu-Natal skuld glo meer as R1.7 miljoen in agterstallige eiendomsbelasting en dienste aan die munisipaliteite wat hulle verteenwoordig. George Mari, woordvoerder vir die Demokratiese Alliansie (DA), het gesê dit het aan die lig gekom nadat die party vrae gestel het aan die wetgewing. “Volgens die reaksie wat ons in April 2013 van die provinsiale departement van samewerkende regering en tradisionele sake ontvang het, skuld raadslede in NewCastle die meeste, naamlik R522 000,” het Mari gesê. “Ethekwini en Msunduzi is volgende met uitstaande skuld van onderskeidelik R156 000 en R132 000.” Nie een van die DA-raadslede het hulle hieraan skuldig gemaak nie. Mari sê die raadslede, waarvan sommige tot R10 000 skuld, stel ‘n swak voorbeeld. “Indien hulle nie hul basiese verpligting aan die munisipaliteit kan nakom nie, verdien hulle nie die voorreg om in dié posisies te dien nie.” Hy doen ‘n beroep op Nomusa Dube, LUR van die departement in KwaZulu-Natal, om stappe te doen teen die raadslede.